Slik følger du VM på VGTV
Allerede torsdag formiddag ble første VM-sending publisert - med programleder Jon Martin Henriksen og sportskommentator Truls Dæhli på skjermen. Klokken 20.00 torsdag kveld har programleder Jamel Rake med seg Jan Åge Fjørtoft, Tina Wulf og Dæhli når den første direktesendingen kjøres i gang i forkant av åpningskampen Brasil-Kroatia. Senere i VM vil også VG-ekspert Kjetil Rekdal og Bernt Hulsker komme i studio på taket av VG-huset. - NRK og TV 2 sender kampene, og vi ønsker at VGs satsing brukes som et supplement til rettighetshavernes dekning. Og når TV 2 går i reklame eller er det bare å skru ned volumet på TV-en og i stedet rette blikket mot VGTV-studioet på mobilen, nettbrettet eller PC-skjermen. Der blir det god stemning, leserkontakt og de beste analysene, sier VGs sportssjef Øyvind Brenne. Seerne kommer til å bli oppdatert med mer utfyllende info underveis enn tidligere i form av grafikk, statistikk og diverse fotballsnacks. Det blir også rikelig med reportasjer og annet innhold. - Vi gleder oss veldig. Vi har aldri jobbet sånn sammen før. Det blir mye interaktivitet gjennom Twitter og andre kanaler. Nå har jeg jobbet i Viasat i mange, mange år. Det blir morsomt å lære hvordan dette fungerer og bidra til at sendingene blir best mulig, sier Fjørtoft om å bli kollega med tidligere landslagskamerat Rekdal.
Hver dag blir det VM-sendinger både på formiddagen og kveldstid på VGTV.